procesaur/Wiki.mk huggingface dataset:
Ереб (митологија)

Ереб (грчки ''Έρεβος'' - "длабок мрак, сенка", латински ''Erebus'') во старогрчката митологија бил бог на вечната темнина и мрак. Тој е син на Хаос, а негова сестра е Никта. Подоцна од соединувањето со Никта биле родени Етер (Небото) и Хемера (Денот) но исто така и Елеј (Милоста), Епифрон (Внимателноста) и Харон, пренесувачот на душите во пеколот. Во војната со боговите бил на страната на Титаните, па по крајот на истата тој бил фрлен во Тартар од страна на Зевс.
Во старогрчката книжевност, Ереб се користи за да се назначи подземниот свет каде умрените заминуваат веднаш по умирањето, затоа понекогаш го мешаат со Тартар.
Ереб е син на празнината или исконскиот Хаос кој е негов татко и мајка. Заедно со неговите двајца браќа Тартар и Ерос и со сестрите Геја и Никта е дел од петте исконски богови од кои произлегле сите други. Како божество на темнината и жител на подземјето, Ереб исто така е дел и од хтоничните божества.
1 Потекло на поимот
Значењето на името Ереб е "темнина". Првото негово пишано спомнување било за "мрачно место меѓу земјата и Ад". Самата именка Ἔρεβος има свој корен во индоевропските јазици ''*h<sub>1</sub>regʷ-es/os-'' "мрак" (cf. санскрит ''rájas'', готски ''riqis'', старонордиски ''røkkr'').
2 Мит
2.1 Потекло и поколение
Според грчкиот поет Хесиод и неговата Теогонија, Ереб е дете на Хаосот и брат на Никта: "Од хаосот излезе Мракот и црната Ноќ, а од Ноќта се родија Воздухот и Денот кои таа ги зачна и ги роди од љубовта со Ереб." Хесиод, ''Теогонија'' (120–125)Римскиот писател Гај Јулиј Хигин, во неговите Басни (латински: ''Fabulae)'', го опишал Ереб како татко на Герас, богот на староста. Некои римски писатели како Хигин и Цицерон го опишуваат Ереб како татко на Мојрите, чија мајка е Никта, иако нивното потекло многу се разликува кај авторите и периодите. Најчесто се прифаќа дека Мојрите се деца на Ананке, божицата на сета судбина.
2.2 Метаморфоза
Ереб се претвора во река бидејќи ги спасил Титаните. Така го дал своето име на подрачјето во пеколот каде минуваат душите на починатите - подрачје кое се наоѓа меѓу светот на живите и пеколот (Ад).
3 Поврзано
* Старогрчка митологија
* Старогрчки исконски богови
* Старогрчки хтонични божества
* Никта
Андон Андонов

Андон Андонов (, - , ) — македонски дисидент, претседател на Здружението на политички прогонувани граѓани за идеите на самобитноста на македонскиот народ.
1 Животопис
Андонов е роден во Штип во 1924 година. Во 1948 година, скопскиот окружен суд го осудил на четири години затвор и принудна работа и на една година одземање на граѓанските и политичките права, со исклучок на родителските. Во пресудата било наведено дека Андонов бил припадник на непријателска група која се бори против уставниот поредок на ФНРЈ, со цел соборување на народната власт и создавање капиталистички систем на уредување. Андонов и други обвинети биле осудени поради создавање, како што проценил тогашниот суд, автономна Македонија, под закрила на Британија и САД. Една година претходно, со слична пресуда, во затвор завршил и неговиот брат, а потоа и нивниот татко, кој бил осуден како воен богаташ. На семејството Андонови им бил конфискуван имотот во Штип. Починал во Скопје на 10 декември 2010 година.
Единица мерка

Во физиката и техниката, единиците мерки (единици на физичките величини, единици на измерувањето) се користат за стандардизирано претставување на резултатите од мерењата. Бројната вредност на физичката величина се претставува како однос на измерената вредност со некоја стандардна вредност, која се јавува како единица мерка. Бројот кој укажува на единицата мерка се нарекува именуван.
Се разликуваат основни единици мерки, кои се определуваат со помош на еталони, и производни (изведени) единици мерки кои се определуваат со помош на основните. Изборот на величини и количествата на основните единици може да биде произволен и да се определува според традицијата или согласноста. Постојат многу различни единици мерки кои се разликуваат по изборот на основните единици мерки.
Државата, како по правило, воспоставува какви било системи на единици. Метрологијата непрекинато работи на подобрување на постоечките единици мерки и основните единици и еталони.
Еутрофикација

Еутрофикацијата (ретко се среќава и под името еутрофизација или еутрофија; грч. ''eutrophia'' - здрава, адекватна исхрана) е процес кој се одвива во екосистемот на еден воден басен, при кој се зголемува количеството на хемиските материи кои се користат во минералната исхрана на растенијата (азот, фосфор), што доведува до зголемена биолошка продуктивност. При овој т.н. „воден цвет“ обилно се развиваат некои прилагодени видови на алги и за многупати ја зголемуваат својата биомаса (над 5.000g/м<sup>3</sup>), како резултат на што водата се обојува.
При еутрофикација настапуваат неколку заемно сврзани неблагопријатни ефекти во екосистемот. Силниот развиток на алгите од површината води до промена на светлинските услови за алгите од дното и тие угинуваат, образувајќи токсични материи. Причина за изумирањето како на алгите, така и на рибите и другите водни жители е и намаленото количество на кислород во водата. Се влошува и квалитетот на водата - таа повеќе не е погодна за пиење. Исто така, со таложењето на изумрениот биолошки материјал на дното и зголемувањето на наносот, водниот басен постепено се претвора во мочуриште, а потоа во копнен екосистем. Затоа овој процес е познат и како „стареење на езерата“.
Еутрофикацијата може да биде природна или предизвикана од човечката дејност.
*''Природната еутрофикација'' протекува многу бавно и зависи од географската положба на водниот басен, честотата и количеството на врнежите, од карактерот на водособирниот басен.
*''Антропогената еутрофикација'' протекува брзо, во рамките од неколку до десетина години. Од значење за зголемувањето на биогените елементи во водните басени е испуштањето на хемиски материи од фабриките, користењето на синтетички детергенти и употребата на вештачки земјоделски ѓубрива со фосфорна и азотна основа. Утврдено е дека околу 10-25% од азотот и 1-5% од фосфорот во вештачките ѓубрива се одмиваат од почвата и доспеваат до водните басени.
Во водните басени на Македонија, водниот цвет најчесто се должи на некои видови на модрозелени алги. Силно еутрофизирано (хипереутрофно) езеро е Дојранското Езеро, додека во Преспанското се забележува засилена еутрофикација поради силниот антропоген притисок и непреземањето мерки за заштита.
1 Наводи
Прва фудбалска лига на Македонија 2010/2011

Првата фудбалска лига на Македонија 2010/2011 - 19. издание на Првата фудбалска лига на Република Македонија.
Во оваа сезона првак била Шкендија.
1 Унапредување и отпаѓање
1 Вардар кој отпаднал, откако завршил на единаесеттото место или претпоследен на табелата, ја презел четвртата екипа од Втората лига - Миравци, кои победиле на бараж натпреварот за Прва лига против Скопје. Потоа Миравци го добил името Вардар 1947, име кое го носел до полусезоната.
2 Екипи
Клуб, Град / Село, Стадион
Брегалница 2008, Штип, Градски стадион Штип
Вардар, Скопје, Филип II Македонски
Металург, Скопје, Стадион Железарница
Напредок, Кичево, Градски стадион Кичево
Пелистер, Битола, Стадион Тумбе Кафе
Работнички, Скопје, Филип II Македонски
Ренова, Џепчиште, Градски стадион Тетово
Силекс, Кратово, Градски стадион Кратово
Скопје, Скопје, Стадион Автокоманда
Тетекс, Тетово, Градски стадион Тетово
Хоризонт Турново, Турново, Стадион Кукуш
Шкендија, Тетово, Градски стадион Тетово
3 Табела
4 Бараж за опстанок
----
5 Поврзано
* Фудбалски куп на Македонија 2010/2011
* Втора фудбалска лига на Македонија 2010/2011
* Трета фудбалска лига на Македонија 2010/2011
Молекулска маса

Молекулска маса, позната од порано и како молекуларна тежина —збир од атомските маси на сите атоми во една молекула. Се разликуваат релативна молекулска маса (не се изразува во единица мерка) и апсолутна молекулска маса (се изразува во кг, г или Da).
Моларната маса, меѓутоа, е збир од сите атомски маси на поединечните елементи од молекулата во еден мол честички и се изразува како маса на мол (најчесто g/mol).
1 Релативна молекулска маса
Релативната молекулска маса е однос меѓу средната маса на формулната единка и 1/12 од масата на атомот на нуклидот <sup>12</sup>C, односно релативната молекулска маса е еднаква на збирот од релативните атомски маси кои ја градат формулната единка.
Слободан Чашуле

Слободан Чашуле ( во Скопје — во ) — македонски новинар, политичар, министер за надворешни работи на Македонија во периодот 2001 — 2002 година.
1 Животопис
Чашуле е роден во Скопје на 27 септември 1945 година. Тој е син на познатиот македонски писател Коле Чашуле. Во 1972 година, Чашуле го завршил своето образование на Папскиот католички универзитет во Лима, Перу.
2 Кариера
* 1965 — 1967 — новинар и основател на ТВ Скопје.
* 1967 — 1974 — дописник на ТВ Скопје во Чиле и Перу.
* 1974 — 1980 — дописник за ТАНЈУГ во Латинска Америка и Карибите.
* 1980 — 1990 — главен уредник на ТАНЈУГ во Македонија.
* 1990 — 1994 — директор и главен уредник на македонското радио.
* јануари — април 1999 — Генерален директор на „Нова Македонија“ - Скопје.
На 30 ноември 2001, Чашуле станал Министер за надворешни работи на Македонија, четврти по ред во владата на Љубчо Георгиевски. Во 2002 година избран е за пратеник во Македонското Собрание, од страна на ВМРО - Народна партија.
Ззборува англиски, шпански, португалски, француски и италијански. Починал на 17 декември 2015 година во Мадрид, Шпанија.
Библиски појас

Библиски појас е неформален израз за делот од САД во кој социјално-конзервативниото евангелско протестантство претставува значаен дел од културата, а редовната посета на црквите е исклучително голема.
Библијата појас се состои од голем дел од јужните сојузни држави, како и дел од југозападот на САД. За време на колонијалниот период (1607-1776), Југот бил упориште на Англиканската црква. Транзицијата во упориште на неангликанското протестантство се случила постепено во текот на следниот век.
1 Дополнителни информации
*Randall Balmer; ''Encyclopedia of Evangelicalism'' Baylor University Press, 2004
*Denman, Stan. "Political Playing for the Soul of the American South: Theater and the Maintenance of Cultural Hegemony in the American Bible Belt" ''Southern Quarterly'' (2004) v. 42, Spring, 64-72.
*Heatwole, Charles A. "The Bible Belt; a problem of regional definition" ''Journal of Geography'' (1978) 77; 50-5
*Christine Leigh Heyrman, ''Southern Cross: The Beginnings of the Bible Belt'' (Knopf, 1997)
*Samuel S. Hill, Charles H. Lippy, and Charles Reagan Wilson, eds. '''' (2005)
*Charles H. Lippy, ed. "Religion in South Carolina" (1993)
*George M. Marsden, ''Fundamentalism and American Culture: The Shaping of Twentieth-Century Evangelicalism, 1870-1925'' (1980).
*Jeffrey P. Moran; "The Scopes Trial and Southern Fundamentalism in Black and White: Race, Region, and Religion" ''Journal of Southern History''. Volume: 70. Issue: 1. 2004. pp 95+.
*Chris C. Park; '''' Routledge, 1994
*Randy J. Sparks. ''Religion in Mississippi'' University Press of Mississippi for the Mississippi Historical Society, . 2001. ISBN 1-57806-361-2.
*William A. Stacey and Anson Shupe; "Religious Values and Religiosity in the Textbook Adoption Controversy in Texas, 1981" ''Review of Religious Research'', Vol. 25, 1984
*Turner, Elizabeth Hayes; Women, Culture and Community: Religion and Reform in Galveston 1880-1920, 1997.
*Tweedie, S.W. (1978) Viewing the Bible Belt. ''Journal of Popular Culture'' 11; 865-76
Авогадров закон

Авогадровиот закон е еден од важните основни начела на хемијата, кој вели дека „еднакви волумени од различни гасови при еднаква температура и притисок содржат ист број на молекули“. Бил формулиран уште во 1811 година од страна на Амадео Авогадро (1776—1856), професор по физика во Торино.
Првата последица од Авогадровиот закон е: „еден мол од било кој гас при еднакви услови зазема ист волумен“.
Поподробно, при нормални услови, односно при 0° С (273К) и 101,3 kPa, волуменот на 1 мол гас е еднаков на 22,4 l/mol. Овој волумен се нарекува моларен волумен на гасот или V<sub>m</sub>. Пресметувањето на оваа величина при друга температура и притисок е можно со помош на Клапејрон-Менделеевата равенка:
:<math>\frac{PV}{T} = \frac{101,3 kPa\cdot 22,4 L}{273 K}</math>.
Втората последица од Авогадровиот закон е: „моларната маса на првиот гас е еднаква на производот од моларната маса на вториот гас и релативната густина на првиот гас во однос на вториот“.
Ова имало огромно значење за развитокот на хемијата, бидејќи овозможува да се определи парцијалната (делумна) тежина на телата кои се способни да преминуваат во гасовита или парообразна состојба. Ако со ''m'' ја означиме парцијалната тежина на телото, а со ''d'' неговата тежина во парообразна состојба, тогаш односот ''m'' / ''d'' би требало да биде постојан (константен) за сите тела. Експериментите покажале дека за сите изучувани тела кои преминуваат во пареа без да се разложат, оваа константа е еднаква на 28,9 (доколку како единица мерка се земе специфичната тежина на воздухот), но оваа константа е еднаква на 2 ако како единица мерка се земе специфичната тежина на водородот.
it:Volume molare#Legge di Avogadro
Идеален гас

Идеален гас е теоретски модел на гас во кој се занемаруваат силите на заемодејство меѓу честичките од кои е изграден (атоми, молекули), а самите честички се разгледуваат како материјални точки. Овој модел добро ги опишува својствата на реалните гасови, освен при екстремни притисоци и/или температури. На пример, при постојана температура и притисок, идеалниот гас дава најблиска слика за реалните гасови. Физичарите го користат овој модел бидејќи тој ги олеснува пресметките. Идеален гас не постои во природата.
1 Видови
Има три основни класи на идеални гасови:
* класичен или идеален гас на Максвел-Болцман;
* идеален квантен гас на Бозе, кој се состои од бозони;
* идеален квантен гас на Ферми, кој се состои од фермиони.
1.1 Класичен идеален гас
Својствата на идеалниот гас според молекуларно-кинетичката претстава се определуваат од физичките модели на идеалниот гас, во кои важат следните претпоставки:
* волуменот на честичките од гасот е еднаков на нула (односно, пречникот на молекулата <math>\,d</math> е занемарливо мал во споредба со средното растојание меѓу нив, <math>nd^3 \to 0</math>) ;
* импулсот се предава само при судири (односно, силите на привлекување меѓу молекулите се игнорираат, а силите на одбивање се јавуваат само при судирите);
* сумарната енергија на честичките од гасот е постојана (односно, нема пренос на енергија за сметка на преносот на топлина или зрачење).
Во овој случај, честичките на гасот се движат независно една од друга, притисокот кој гасот го врши врз ѕидот на садот во кој се наоѓа е еднаков на сумата од импулси во единица време, пренесена при судирот на честичките со ѕидот, а енергијата е сума од енергиите на честичките на гасот. Својствата на идеалниот гас се опишуваат со Клапејрон-Менделеевата равенка
::::<math>\,p = nkT,</math>
каде <math>\,p</math> — притисок, <math>\,n</math> — концентрација на честички, <math>\,k</math> — Болцманова константа, <math>\,T</math> — апсолутна температура.
Рамномерното распоредување на честичките од класичниот идеален гас се опишува од Болцмановата распределба:
::::<math>\bar n_j = ae^{ - },</math>
каде <math>\bar n_j</math> — среден број на честичките, кој се наоѓа во <math>\,j</math>-та состојба со енергија <math>\varepsilon _j</math>, а константата <math>\,a</math> се определува од условите на нормализирање:
::::<math>\sum{n_j}=N,</math>
каде <math>\,N</math> — целосниот број на честички.
2 Поврзано
* изопроцес
* Клапејрон-Менделеева равенка
* Клаузиусова равенка
* Внатрешна енергија
МАНАПО

Македонското Народно Движење (Македонски Народен Покрет) или МАНАПО било левичарско движење формирано во 1936 од страна на прогресивните македонски студенти кои студирале на универзитетите во Белград и Загреб во периодот помеѓу двете светски војни.
Паралелно со комунистичките движења, почнувајќи од 1935 година, започнала и широката политичка активност на македонските студенти во Загреб, Белград и Скопје. Тие во Загреб во 1935 година и наредната година во Белград формирале истоимени културно-просветни друштва „Вардар“, кои активно дејствувале до април 1937, но поради својата национално-културна дејност биле забранети од властите во Кралството Југославија. Обидот такво друштво да се формира и во Скопје не наидел на одобрување од страна на факултетските власти во Скопје, поради што истиот завршил неуспешно.
Членовите на овие друштва, во 1936 година во Охрид одржале нелегален состанок на кој било формирано движењето на македонските студенти наречено Македонски Народен Покрет или Македонско Народно Движење (скратено МАНАПО), со политичка декларација како програмски документ, потпишана од околу 200 македонски студенти.
На илегалниот состанок во Охрид, биле истакнати главните цели на МАНАПО:
* будење на националната свест кај македонскиот народ и афирмација на македонскиот народен јазик;
* борба за ликвидирање на монархофашистичката диктатура и големосрпската хегемонија и за демократизација на земјата;
* борба за федеративно уредување на Југославија, во која вардарскиот дел на Македонија ќе стане одделна единка;
* соработка со сите политички движења во Југославија коишто на македонскиот народ му го признаваат правото на слободен живот и економски развој;
* воспоставување на дипломатски односи со СССР и борба против меѓународниот фашизам.
МАНАПО имало обележје на народен фронт и било во непосредна врска со македонските комунисти. Тоа дејствувало во време кога комунистичката партиската организација во Вардарскиот дел на Македонија била десеткувана по големите провали во 1936 и 1937 година. Со зајакнувањето на КП во Вардарскиот дел на Македонија (1939) МАНАПО постепено исчезнало од политичкиот живот.
За време на Народно-Ослободителната Војна најголемиот дел од членовите и’ се придружиле на Комунистичката Партија на Југославија и зеле активно учество во неа.
Во чест на организацијата, неколку улици го носат нејзиното име. Една од нив е улица МАНАПО во Скопје.
1 Наводи
Стара турска пошта (Струмица)

Старата турска пошта — музеј кој се наоѓа во Струмица, Македонија. Објектот е сместен во стариот дел на градот во близина на наоѓалиштето Орта џамија, на улицата „Тошо Арсов“ бр. 23. Објектот е вклучен во Списокот на Културно наследство на Македонија.
1 Историја
Постoи краток писмен запис од 1895 година во кој еден српски патописец ја опишува Старата турска пошта како комуникациски објект за поврзување на Струмица со другите градови во Македонија. Објектот бил граден во текот на 19 век, и по неговата изградба служел како пошта во времето кога овие простори биле под власта на Отоманското Царство.
Подоцна овој јавен објект бил претворен во приватна куќа во која живеело семејството Арсови, а од 2005 е во сопственост на НУ Завод и Музеј во Струмица и спаѓа во ретките објекти со споменна вредност која ја обликува архитектонската визура на некогашна Струмица.
Обликуван е со приближна квадратна основа, со подрумски дел од камен, приземје и кат во бондрук систем со карактеристична вертикална геометризација. Катот има еркерно мало исфрлање само на двете страни од куќата, додека широката стреа со обликуван венец силно го нагласува кровот изведен со ориентална ќерамида.
Физичка величина

Физичката величина — количествена одлика на еден објект или појава во физиката, или, пак, резултат од некое мерење. Се изразува како производ од бројната вредност {M} и мерната единица [M]
:::<math>M=\{M\}\;[M]</math>
На пример, доколку имаме некаква моќност зададена како:
:''P'' = 42,3 &times; 10<sup>3</sup> W = 42,3 kW,
тогаш во овој запис:
:''Р'' — е ознаката за величината „моќност“
:42,3 &times; 10<sup>3</sup> — нејзината бројна&#768; вредност
:к — е ознака за претставката „кило-“, која одговара на 10<sup>3</sup>:W — е ознаката за ват, единица за моќност.
Во овој случај, под „мерење“ се подразбира процедура, при која на физичката величина ѝ се придава бројна вредност, при што се прави споредба со соодветна на неа вредност, означена како стандардна (прамерка или еталон). Поради ова, многу е важно да се установат стандардните вредности на основните физички величини. Тоа може да биде по различни начини и прифаќањето на еден начин е прашање на согласност. Списокот од стандардни вредности се нарекува систем на мерни единици.
1 Видови физички величини
Во зависност од математичкиот апарат кој се користи од страна на набљудувачот за оценка и мерење на физичките величини, тие се делат на скаларни, векторни и тензорни:
* скалари - се одликуваат со фиксирана вредност (наречена уште и инваријант), без изразена насоченост и независни од набљудувачот. Пример за ваква величина е масата. Во класичната физика, масата, температурата, енергијата и густината на телата имаат постојана вредност за сите набљудувачи (за разлика од теоријата на веројатноста, каде енергијата и температурата зависат од набљудувачот, па затоа тие не се скалари);
* вектори - се одликуваат со фиксирана вредност и насока, како на пример брзина, забрзување, сила. Тие се изразуваат на различен начин во зависност од појдовниот систем на набљудувачот и за да се изедначат мерењата на различните набљудувачи е неопходно да се извршат векторски трансформации. Во класичната физика, интензитетот на електростатичкото поле е вектор (за разлика од теоријата на веројатноста, каде тој е тензор);
* тензори - карактеризираат такви својства на физичките објекти, кои при преод од еден појдовен систем во друг имаат потреба од преобразби со тензори. Пример за тензорна величина е диелектричната пропустливост во нехомогена средина.
Во зависност од својството „адитивност“ на дадена величина во системот и неговите потсистеми, физичките величини се делат на екстензивни и интензивни:
*''екстензивни'' се величините чии вредности во потсистемите се сумираат за да ја дадат вредноста во системот — на пример, маса, волумен;
*''интензивни'' се величините чија вредност во потсистемите е еднаква со вредноста во системот — на пример, температура, притисок.
Исто така, постојат и физички величини кои не се ниту екстензивни, ниту интензивни — на пример, должина, сила, време.
2 Поврзано
* Мерење на физичките величини
* Физичка константа
Клапејрон-Менделеева равенка

Состојбената равенка на идеалниот гас или Клапејрон-Менделеевата равенка е формула која ја утврдува зависноста меѓу притисокот, моларниот волумен и апсолутната температура на идеалниот гас. Равенката е следна:
:<math>p\cdot V_M=R\cdot T,</math>
каде
*<math>\,p</math> — притисок,
*<math>\,V_M</math> — моларен волумен,
*<math>\,T</math> — апсолутна температура,
*<math>\,R</math> — универзална гасна константа.
Бидејќи <math>V_M=\frac{V}{\nu}</math>, каде <math>\,\nu</math> — количество супстанца, а <math>\,\nu=\frac{m}{M}</math>, каде <math>\,m</math> — маса, <math>\,M</math> — моларна маса, состојбената равенка го добива следниот вид:
:<math>p\cdot V=\frac{m}{M}R\cdot T.</math>
Во оваа форма, овој запис е познат како равенка (закон) на Клапејрон-Менделеев.
Во случај на постојана маса на гасот, равенката може да се запише во видот:
:<math>\frac{p\cdot V}{T}=\nu\cdot R,</math>:<math>\frac{p\cdot V}{T}=\mathrm{const}.</math>
Последната равенка го носи името ''обединет гасов закон''. Од него се изведуваат законите на Бојл-Мариот, Шарл и Геј-Лисак:
:<math>T=\mathrm{const}\Rightarrow P\cdot V=\mathrm{const}</math> — ''Бојл-Мариотов закон''.
:<math>p=\mathrm{const}\Rightarrow\frac{V}{T}=\mathrm{const}</math> — ''Геј-Лисаков закон''.
:<math>V=\mathrm{const}\Rightarrow\frac{P}{T}=\mathrm{const}</math> — ''Шарлов закон'' (втор Геј-Лисаков закон, 1808 г.).
Од гледна точка на хемијата, овој закон може да звучи поинаку: „волумените на гасовите кои стапуваат во хемиска реакција при еднакви услови (температура, притисок) се однесуваат еден кон друг и кон волумените на гасовитите соединенија кои се во фаза на образување како прости цели броеви“. На пример, 1 волумен на водород се соединува со 1 волумен на хлор, при што се образуваат 2 волумени на хлороводородна киселина:
:<math>\,\mathrm{H}_2+\mathrm{Cl}_2=2\mathrm{HCl}.</math>
1 волумен азот се соединува со 3 волумени водород, при што се добиваат 2 волумени амонијак:
:<math>\,\mathrm{N}_2+3\mathrm{H}_2=2\mathrm{NH}_3.</math>:<math>T=\mathrm{const}\Rightarrow p\cdot V=\mathrm{const}</math> — ''Бојл-Мариотов закон''.
Бојл-Мариотовиот закон е именуван во чест на ирскиот физичар, хемичар и филозоф Роберт Бојл (1627—1691), кој го открил во 1662 година, но исто така и во чест на францускиот физичар Едм Мариот (1620—1684), кој го открил овој закон независно од Бојл во 1677 година.
Во некои случаи (во гасната динамика) состојбената равенка на идеалниот гас може да се запише во следната форма:
:<math>p=(\gamma-1)\rho\varepsilon,</math>
каде <math>\,\gamma</math> — адијабатски показател, <math>\,\varepsilon</math> — внатрешна енергија на единица маса супстанца.
Емил Амага покажал дека при високи притисоци однесувањето на гасовите се отклонува од Бојл-Мариотовиот закон. И оваа појава може да биде објаснета врз основа на молекуларни претстави.
Долна Рајна

Долна Рајна (француски: ''Bas-Rhin'', алзашки: ''Unterelsàss'') е департман во Франција — најнаселениот во областа Алзас на денешниот регион Голем Исток. Населението брои 1.079.013 жители (2006).
1 Историја
Долна Рајна е еден од 83 департмани создадени на 4 март 1790 г. во текот на Француската револуција.
Кон средината на 1790-тите, по француската окупација на сета лева страна на Рајна, северната граница на департманот е поместена уште посеверно, преку Лаутер, па сè до реката Квајх, опфаќајќи ги подрачјата на Анвајлер на Трифелс, Ландау, Бад Бергцаберн и Верт на Рајна. Но по вториот пораз на Наполеон во Битката кај Ватерло (1815), Виенскиот конгрес ѝ ги доделува териториите северно од Лаутер на Баварија, како и териториите аво соседната покраина Рајнска област-Пфалц.
Во 1871 г. департманот е присоединет кон Германија (по поразот на Франција во Француско-пруската војна) и така останува сè до крајот на I светска војна (1918). За време на II светска војна департманот повторно станува дел од Германија (1940-1945) за потоа конечно да ѝ биде вратен на Франција.
2 Географија
Реката Рајна отсекогаш играла важна историска и стопанска улога во овој крај. Таа воедно ја образува источната граница на департманот. Во околината се простираат и падините на Вогезите.
Северно од Долна Рајна се протега Фалечката шума во германската сојузна покраина Рајнска област-Пфалц, а на исток се наоѓа покраината Баден-Виртемберг. На југ е департманот Горна Рајна, градот Колмар и јужен Алзас, а на запад е депарманот Мозел.
3 Поврзано
* Општини во Долна Рајна
* Окрузи во Долна Рајна
* Кантони во Долна Рајна
* Горна Рајна
Џељаљ Бајрами

Џељаљ Бајрами ( во Куманово) — македонски политичар.
1 Животопис
Џељаљ Бајрами дипломирал на Правниот факултет на Државниот универзитет во Тетово во 2002 година. Од 2002 до 2005 година волонтирал во Основниот суд во Куманово, од 2005 до 2006 година бил професор во Средното економско училиште „Перо Наков“ во Куманово. Од 2006 до 2007 година работел во централата на Јавното претпријатие „Македонија пат“ во Скопје, а од потоа и како адвокат. Потоа бил Министер за труд и социјална политика во периодот 27 јули 2008 до 28 јули 2011 година, како и заменик министер за внатрешни работи.
Бранивое Јовановиќ-Брана

Бранивое Јовановиќ-Брана бил војвода на Српскиот комитет на четничката акција .
1 Животопис
Војводата Брана е роден во близината на Пожаревац. Завршил основно училиште, гимназија во Белград и воена академија. Бил меѓу првите четници кој навлегле во Македонија.
Учествувал во Битката кај Челопек, а тоа му донело популарност меѓу населението. Војводата Брана заедно со Богдан Југовиќ во 1905 година се нашле во селото Петралица.
Меѓутоа некој ги пријавил на Турците и тие ги обиколиле во куќата по што таа била запалена. Војводата Брана и неговите четници изгореле. Следниот ден нивните тела биле извлечени и закопани на селските гробишта. Бранивое Јовановиќ-Брана имал 27 години кога починал, а неговата смрт и смртта на неговите четници долго била пеена меѓу населението. Починал на година.
Меѓу двете светски војни, во Македонија бил популарен драмскиот текст ''Војводата Брана''.
Лазар Кујунџиќ

Лазар Кујунџиќ бил војвода на Српскиот комитет на четничката акција.
1 Животопис
Лазар е роден во селото Ораховац во близината на Призрен. Основно училиште завршил во родното местп. Богословско училиште завршил во Призрен. Бил учител во Призрен и Кичево.
По влегувањето на првите срспки чети се приклучил на Српскиот комитет на четничката акција. Учествувал во Битката кај Челопек, а потоа со војводата Саватије и Милановиќ се засолнил на Косово.
На Спасовден нивната чета се нашла во Велика Хоча. Четата ја примил Албанецот Лања Укин кој им дал беса (збор) дека во неговата куќа нема да им се случи ништо. Меѓутоа ги пријавил на Турците и тие ја обиколиле куќата.
Бидејќи не сакале да се предадат куќата била запалена и Лазар Кујунџиќ зедно со останатите четници изгорел.
Спасе Павлов - Гарда

Спасе Павлов (иќ) - Гарда бил србоман и деец и војвода на Српскиот комитет на четничката акција .
1 Животопис
Тој е роден 1880 година во селото Станча. По влегувањето на првите српски чети се приклучил на Српскиот комитет на четничката акција.
Учествувал во сите главни борби на левата страна на реката Вардар против Македонската револуционерна организација.
Во Првата балканска војна зедно со војводата Вук бил во редовите на српската војска. Бил рануван неколкупати. Кон крајот на 1912 година со својата чета влегол во Прилеп при што загинал на местото Бакарно Гумно.
Тој е закопан во градот Прилеп.
Доксим Михајлов

Доксим Михајловски-Крцкоски бил србоман, деец и војвода на Српскиот комитет на четничката акција.
1 Животопис
Тој е роден во Галичник. Богословско-учителска школа завршил во Призрен. До крајот на 1904 година бил српски учител во родниот крај. Со навлегувањето на српските чети во Македонија се вклучил во Српскиот комитет на четничката акција и учествувал во Битката кај Челопек.
Потоа заминал за Света Гора и станал управник на манастирски имот. Повторно се вратил во Македонија и се оженил. Станал управник на српско училиште во Гевгелија, а потоа се занимавал со трговија по Грција и Малта. Грчкиот и турскиот јазик ги научил како дете, а подоцна ги научил арапскиот и италијанскиот.
По започнувањето на Балканските војни основал чета и се приклучил на војводата Вук. Се борел против Турците на Козјак. Загинал на вториот ден од Битка кај Куманово на . Погребан е на едно ритче над селото Младо Нагоричане. Во 1927 година посмртните остатоци му се префрлени и закопани во гробница во својот роден крај Галичник.
Цене Марков

Цене Марков бил српски војвода на Српскиот комитет на четничката акција .
1 Животопис
Тој е роден во 1864 година во околината на Тетово. До своите 15 години живеел во родното место. Потоа заминал на печалба во Бугарија и Русија. Во Русија завршил подофицерска школа и бил војни, а потоа повторно заминал за Бугарија по што се вратил во родниот крај. По враќањето во Македонија како деец на Македонската револуционерна организација земал учество во борбата против Османлиското Царство.
Со навлегувањето на првите српски чети во Македонија, преминал на страната на Српскиот комитет на четничката акција и како српски војвода на левата стран на реката Вардар војувал против четите на Македонската револуционерна организација.
Во почетокот на Првата балканска војна бил претходница на српската војска и ги нападнал туските караули. Во почетокот на Првата светска војна во Белград учествувал во борбата против војската на Австроунгарија, а потоа бил испратен за Македонија за да се спротивстави на ВМРО.
По крахот на Србија во 1915 година, дејците на ВМРО го нападнале кај Тетово, меѓутоа останал жив и заминал за Албанија.
Бил на Солунскиот фронт, а при минубвањето низ Битола се оженил, меѓутоа морал да ја напушти и со српската војска да замине на север. По враќањето во родното село Јелошник затекнал пустош, неговата куќа и дел од селото биле запалени.
Универзална гасна константа

Вредност на ''R'', Единица мерка (V·P·T<sup>−1</sup>·n<sup>−1</sup>)
8.314472, J·K<sup>−1</sup>·mol<sup>−1</sup>
0.0820574587, L·atm·K<sup>−1</sup>·mol<sup>−1</sup>
8.20574587 × 10<sup>−5</sup>, м<sup>3</sup>·atm·K<sup>−1</sup>·mol<sup>−1</sup>
8.314472, cм<sup>3</sup>·MPa·K<sup>−1</sup>·mol<sup>−1</sup>
8.314472, L·kPa·K<sup>−1</sup>·mol<sup>−1</sup>
8.314472, м<sup>3</sup>·Pa·K<sup>−1</sup>·mol<sup>−1</sup>
62.3637, L·mmHg·K<sup>−1</sup>·mol<sup>−1</sup>
83.14472, L·mbar·K<sup>−1</sup>·mol<sup>−1</sup>
1.987, cal·K<sup>−1</sup>·mol<sup>−1</sup>
Универзалната гасна константа (<math>R</math>) е физичка константа која ја претставува работата што ја врши 1 mol на идеален гас при изобарно (при постојан притисок) зголемување на неговата температура за 1 К степен (види Клапејрон-Менделеева равенка). Врската меѓу универзалната гасна константа и Болцмановата константа <math>k_B</math> е
:<math>\,R = k_B\cdot N_A</math>,
каде <math>N_A</math> e Авогадровиот број. Вредноста и е:
:<math>\,R = 8{,}314472\ \mathrm{J\ mol^{-1}\ K^{-1</math>
Вредноста на универзалната гасна константа е првично емпириски определена, како коефициент на пропорционалност во равенката за состојбата на идеалниот гас. Константата се нарекува универзална бидејќи е иста за сите идеални гасови.
1 Поврзано
* Болцманова константа
* Авогадров број
* Клапејрон-Менделеева равенка
Музеј на криминалистика (Скопје)

Музејот на криминалистиката претставува музеј на криминалистички експонати единствен од таков вид во Македонија. Се наоѓа во скопската населба Нова Колонија (Идризово)..
Во музејот се изложени над 3.000 експонати, стари повеќе од половина век, предмети, оружје од извршени тешки кривични дела, прободени срца, извадени со обдукција на жртвите, фетуси од нелегални абортуси, домашни лаборатории за хероин, пресечени полови органи, зачувани во тегли, и сл.
1 Историја
Музејот е отворен на 15 јануари 1957 година. Основоположник е Властимир Маџаровски и тој бил првиот кустос. Просторно бил сместен во барака на тогашниот Републички секретаријат за внатрешни работи, каде што се денес зградите на МВР. За време на поплавите во 1962 година, а потоа скопскиот земјотрес во 1963 година, претрпел поголеми штети. По неколку месеци бил обновен. Од ноември 1977 музејот е во состав на Полициската академија во посебна музејска зграда.
Соња Манџук

Соња Манџук — македонска писателка, поетеса и колумнист.
1 Животопис
Соња Манџук родена е во 1966 година во Скопје. Работи како колумнист во интернет-порталот „Слободен свет“.
2 Творештво
* „Воопшто без“, (поезија, 1989 г.)
* „Земјовање, (поезија, 1991 г.)
* „Деан Кингер: сместен во смешна куќа“, (новела, 1994 г.)* „Стилски вежби“ (збирка раскази, 2013 г.)* „Насон прочитана книга“, (роман, 2019 г.)
3 Награди и признанија
* Награда „Пегаз“ - за најдобар необјавен роман на годината во Македонија за 2019 година за романот „Насон прочитана книга“.* Награда за најдобра новела на анонимен конкурс, распишан од издавачката куќа „Феникс“ во 1993 година за новелата „Деан Кингер: сместен во смешна куќа“.
* Прва награда на конкурсот на „Студентски збор“ во 1992 година, за расказот „Затвори го добро фрижидерот“.
* Во најтесен избор за наградата „Стале Попов“ за најдобро прозно дело за збирката раскази „Стилски вежби“.
Јован Долгач

Јован Цветковски, познат како Јован Долгач ― македонски (србомански) војвода на Српскиот комитет на четничката акција во Западна Македонија.
1 Животопис
Долгач е роден во селото Кошино, Прилепско. Како млади со својот брат Змејко криумчареле оружје, а потоа влегле во ВМРО со цел да се борат против Османлиите и албанските качаци.
До 1904 тој бил член на ВМРО. Влегол во Српскиот комитет на четничката акција затоа што злоупотребил голема сума пари на ВМРО.
Во 1906 година, тој го убил сопствениот брат Змејко, војвода на Македонската револуционерна организација, бидејќи не сакал да премине на српска страна.
Учествувал во борбите кај Мукоса во 1905 и Крапа во 1906.
Во 1905 година, по долги натегања, тој го убил војводата Максим Костов.. Учествувал во Балканските војни, но српските власти го уапсиле бидејќи се обидел да убие еден Бошњак, кој го сметал за Турчин .
Во текот на Првата светска војна во есента 1915 година во родното село, тој бил заробен од чета на ВМРО и бил ликвидиран заедно со целото жандармериско одделение.
2 Наводи
Други наводи:
Глигор Соколов

Глигор Соколов Ламев (србизирано: Глигор Соколовиќ) — деец на македонското револуционерно движење, србоман, учесник во Мелничкото востание на Македонскиот комитет, четник на Македонската револуционерна организација, а подоцна се вклучува во Српскиот комитет на четничката акција.
1 Животопис
Григор е роден околу 1870 година во прилепското село Небрегово. Останал без образование и бил самоук. Станал четник кај Дедо Димо и во 1895 година учествувал во Мелничкото востание на Македонскиот комитет.
Во 1897 година бил четник кај Ст. Павлов во Кратовско, а во 1900 година бил во четата на Мирче Ацев во Прилепско. Во текот на Илинденското востание бил четник во обединетата чета на Сотир Атанасов, Атанас Мурџев, Никола Пушкарев, Крсто Лазаров, Димитар Ганчев и други.
По расправијата со војводата Мурџев заминал за Србија и таму од страна на Милорад Гоќевац бил вклучен во Српскиот комитет на четничката акција . По вклучувањето во Српскиот комитет организирал чета составена од разни компромитирани работници на Македонската револуционерна организација.
Во текот на летото 1904 година Боби Стојчев, по барање на Борис Сарафов, му дозволил Григор да има пристап до курирските служби на Македонската револуционерна организација. Григор себеси се претставувал за војвода на чета која била испратена од македонското друштво во Ниш.
Григор Соколов ги елиминирал војводите од Македонската револуционерна организација Стефан Димитров, Панчо Константинов, Георги Ацев, а по негова наредба е убиен и војводата Петар Радев - Пашата.
Григор Соколов е убиен на патот од Прилеп за Небрегово во јули 1910 година од турскиот терорист Шериф (или Шукри), поврзан со деецот на Македонската револуционерна организација, Петар Ацев.
Неговиот најстар син Андон бил доброволец во српската армија во текот на Првата балканска војна . Блаже Конески е внук на Глигор Соколов.
Емил Калешковски

Емил Калешковски (Скопје, 19 март 1977) — македонски поет, раскажувач, и преведувач.
1 Животопис
Калешковски е роден на 19 март 1977 година во Скопје. Објавува поезија, раскази и препеви во повеќе македонски литературни списанија. Досега ги има објавено поетските книги: Сновиденија на разорениот ум (1997), Ру (2001), Сонцето понекогаш...(2006) и Пропаганда (омаж на заменките) (2017). Добитник е на наградата Студентски збор за најдобра дебитантска стихозбирка за 1997 година. Дел од неговата поезија е преведена и објавена на англиски, романски, словенечки, хрватски и други јазици. Живее и работи во Скопје.
2 Наводи
Воин Поповиќ-Вук

Воин Поповиќ - Вук (срп. ''Војин Поповић-Вук'') бил српски војвода на Српскиот комитет на четничката акција, учествува во Борба за Македонија, Балканските војни и Првата светска војна .
1 Животопис
Поповиќ е роден во селото Сиеница. Таму го завршил трето одделение, меѓутоа неговото семејство морало да бега и тие се населиле во Крагуевац.
Таму го довршил основното училиште и шести клас гимназија. Потоа завршил воена академија.
На 3 ноември 1901 година бил унапреден во подпоручник и поставен на должноста командант на вод во XI пешадиски полк ''Караѓорѓе'' во Крагуевац.
По навлегувањето на првите српски чети се вклучил во Српскиот комитет на четничката акција. Во пролета 1905 година во Македонија навлегол со четата на Борка Паштровиќ.
Своето борбено кршевање го имал во Битката кај Челопек.
Во текот на својот живот учествувал во битките кај Куманово, Битола, Елбасан, Гавдеран, Дуката, Курјачица, Завлак, Белград, Власино, Албанија, Кајмакчалан, Сива Стена и Грунише каде и загинал.
Неговото тело било закопано на српските војнички гробишта на Зејтинлик, а во септември 1923 година биле пренесени на Новите гробишта во Белград. Војводата Вук има свој споменик во Белград и Ниш.
Вук бил неколкупати одликуван: орден „Караѓорѓева ѕвезда“ со мечеви од III ред, Златен медал за храброст, Медал на крал Петар I, руски ореден „Св. Станислав“ од трет ред, а носител е и на францускиот „Воен крст“ на Корпусниот ред.
Андарти

Андартите (''Αντάρτης'') се припадници на грчка герилска паравоена формација. Имале различни цели во зависност од историските периоди во кој биле активни:
Кон крајот на XIX и почетокот на XX век учествувале во Борбата за Македонија, со цел делови од Македонија и Тракија да бидат присоединети кон Грција .
Во Атина, бил формиран т.н. ''Македонски комитет'', кој раководел со овие чети. Андартските чети не избирале средства за да ги принудат македонските и влашките села, кои ја напуштиле Цариградската патријаршија, да се вратат во нејзините редови и со тоа да го зголемат бројот на „''Грците“'' во Македонија. Водачи на андартските чети биле офицери на грчката армија, а речиси и целиот друг боречки состав главно бил регрутиран во Кралството Грција. Од почетокот на ''македонската борба'' до пролетта 1905, грчко-турската граница ја поминале околу 2800 андарти. Андартските чети често се судирале со четите на ВМРО, но најмногу ги напаѓале македонските села во кои вршеле жестока одмазда (Загоричани, Зеленич и др.) По Младотурската револуција во 1908, андартските чети биле распуштени. Но набрзо потоа ја обновиле својата дејност што траела сè до 1912 година.
Во текот на Втората светска војна се бореле против германската окупација над Грција .
Болцманова константа

Вредности на ''k'', Единици мерки
1.380 6504(24), J K<sup>−1</sup>
8.617 343(15), eV K<sup>−1</sup>
1.380 6504(24), erg K<sup>−1</sup>
Болцманова константа (''k'' или ''k<sub>B</sub>'') — физичка константа со која се поврзуваат температурата и енергијата. Името го добила по австрискиот физичар Лудвиг Болцман кој дал значаен придонес во статистичката механика во која оваа константа има централна улога. Тој за првпат ја употребил оваа константа во својата формула за ентропијата во 1873 година. Нејзината експериментално одредена вредност во SI единици изнесува
:<math>k = \ 1,380 6505(24) \cdot 10^{-23} </math> Ј/К
::<math> = \ 8,617 343(15) \cdot 10^{-5} </math> eV/К.
Бројките во заградите претставуваат неизвесност, стандардно отстапување на последните две наведени бројки. Факторот на претворање меѓу вредностите наведени во различни единици е наелектризирање на електроните:
:''q'' = 1,602 176 53(14) x 10<sup>-19</sup> кулони по електрон.
Болцмановата константа е еднаква на универзалната гасна константа ''R'' поделена со Авогадровиот број ''N<sub>A</sub>'', односно ''k = R / N<sub>A</sub>''. Кога даден статистичко-механички систем е во рамнотежа, тој е во дадена макросостојба, но на микроскопско ниво се колеба меѓу сите можни микросостојби (нивниот број се означува со Ω). Ентропијата на таквиот систем се пресметува по формулата:
<math>S \ = \ k_B \ \ln \Omega</math>
каде ''k<sub>B</sub>'' е Болцмановата константа.
Ивица Антески

Ивица Антески — македонски поет, книжевен критичар и новинар.
1 Животопис
Ивица Антески е роден е на 13 септември 1976 година во Тетово. Пораснал во Гостивар каде што завршил основно и средно Електротехничко училиште. Во 1996 година се запишал на Филолошкиот факултет во Скопје и живеел на релацијата Гостивар - Скопје. Антески почнал да работи како новинар, рецензент, уредник и преведувач за дневните весници „''Дневник''“, „''Македонија денес''“ и „''Нова Македонија''“, студентските весници „''Студентски збор''“ и „''Лоза''“, за „''Млад борец''“, во дневниот весник „''Време''“.
Работел како новинар, но и како одговорен уредник на дневниот весник „''Шпиц''“.
Во раната 2009 година, Антески ја пронашил својата нова страст и полека навлегол во светот на тангото.
Моментално е инструктор по танго како и реномиран танго диџеј.
2 Творештво
Ивица Антески пишува поезија, куси раскази, како и книжевни рецензии. Досега објавил четири книги:
* "''Физиката на грозјето''" (1998, поезија, награда за најдобра дебитантска збирка во Македонија за таа година),
* "''Растителни квадратни корени''" (1999, поезија),
* "''Облаци или пена за бричење''" (2001, поезија), и
* "''Линеарни безредија''" (2003, поезија.)
Северна полутопка

Северната полутопка (или северна хемисфера) е половина од планетата Земја која се наоѓа северно од екваторот. Поимот ја означува и половината на небесната сефера северно од небесниот екватор. Оваа полутопка го содржи најголемиот дел на копнена површина и најголемиот дел од населението (околу 90%).
Поради накосеноста на Земјата, зимата трае од зимската рамноденица (обично 22 декември) до пролетната рамноденица (обично 20 март), додека пак летото трае од летната рамноденица (обично 21 јуни) до есенската рамноденица (обично 21 септември).
Арктичкиот регион се наоѓа северно од Северниот Поларник. Климата се одликува со студени зими и свежи лета. Врнежите се главно во облик на снег. Во текот на летото има денови кога сонцето воопшто не заоѓа, а во зимата има денови кога не изгрева. Траењето на овие фази зависи од местоположбата. На поларникот оваа појава трае еден ден, а на самиот Северен Пол трае неколку месеци.
Помеѓу Северниот Поларник и Северниот Повратник е сместена северниот умерен климатски појас. Во овој појас, разликите помеѓу зимата и летото се умерени, но климата знае да биде мошне непредвидлива.
Тропските предели (помеѓу Северниот Повратник и екваторот) се жешки преку целата година. Имаат дождовна сезона во текот на „летните“ месеци, и сува сезона во текот на „зимата“.
На оваа полутопка Месечината се јавува „наопачки“ во споредба со тоа како изгледа на јужната полутопка, а погледот на ѕвездите е сосем различен. Северниот Пол не гледа во галактичкото средиште на Млечниот Пат, па затоа оттука се гледаат многу помалку ѕвезди во споредба со јужната полутопка, и истите не светат така силно. Од овие причини, северната полутопка е погодна за набљудувања на длабоката вселена, бидејќи не е „заслепена“ од Млечниот Пат.
1 Континенти и земји на северната полутопка
* цела Европа
* цела Северна Америка
* цела Средна Америка
* речиси цела Азија
* над половина од Африка
* мал дел од Јужна Америка, северно од устието на Амазон
2 Поврзано
* Северен Пол
* Северен Поларник
* Северен Повратник
* Северна небесна полутопка
3 Наводи
he:המיספירה#חצי הכדור הצפוני
Хазбанд (рид)

Хазбанд (англ. ''Husband Hill'') е рид на планетата Марс, дел од Колумбиските Ридови во кратерот Гусев, недалеку од слетувилиштето на марсоодот ''Спирит'' на НАСА. Именуван е во чест на Рик Д. Хазбанд, загинатиот командант на шатлот „Колумбија“.
На 22 август 2005 возилото ''Spirit'' се искачило до врвот на ридот Хазбанд за да врши истражувања и почнало да се симнува на 25 септември истата година, проведувајќи речиси два месеци на висорамнината правејќи снимки на местото и околината. На ридот се наоѓа и сртот Камберленд, каде постојат карпи со необично големо количество на фосфор, како и „Елдорадо“, темна албедо-форма на јужната страна.
Бобан Богатиновски

Бобан Богатиновски — македонски поет и раскажувач.
1 Животопис
Богатиновски е роден во Куманово, 1971 година. Автор е на книгите поезија: „Луцидни халуцинации“, „Прекрасен ден за умирање“, „Светлината е посилна“,„Барајќи карпа за молитва“ како и на романите „Соба за разговор“, „Коцкар“, „Монотонија“ и "Лет 555". Член е на Друштвото на писателите на Македонија. Објавувал во сите позначајни литературни списанија. Застапен е во хронолошките прегледи на помладата македонска поезија. Дел од неговата поезија е препеана и објавена на бугарски, романски, словенечки и англиски јазик. Живее и работи во Куманово.